Viskupič, Marián, poslanec NR SR (2024-10-02):
Áno, takže ďalšou z možností, rozumiem teda, keď je vládna koalícia presvedčená o kvalite svojich zákonov a že teda sú dobré, tak dávam ešte jednu možnosť. Pretože pri tej dani z finančných transakcií jednoducho nemáte, nemáte žiadne analýzy, je to postavené na vode, proste dávam ďalšiu možnosť, aby sa posunula účinnosť tohto zákona o rok, a tým pádom aby teda sa dalo zanalyzovať, čo by to všetko prinieslo. A zároveň tak nejak dúfam, že by sa za ten rok zistilo, že je to fakt že celé zlé, že by to pochopila aj vládna koalícia a mala by slušný zákonný priestor ten zákon zrušiť. Takže o tomto bude ďalší pozmeňujúcich návrh. Poprosím zastaviť čas. Dobre. Pozmeňujúci návrh poslanca Národnej rady Slovenskej republiky Mariána Viskupiča k vládnemu návrhu zákona o dani z finančných transakcií a o zmene a doplnení niektorých zákonov (tlač 485). 1. V čl. I § 13 ods. 1 sa slová „31. marca 2025“ nahrádzajú slovami „31. marca 2026“. 2. V čl. I § 13 ods. 2 sa slová „apríl 2025“ nahrádzajú slovami „apríl 2026“. 3. V čl. I § 13 ods. 3 sa slová „31. júla 2025“ nahrádzajú slovami „31. júla 2026“, slová „apríl až máj 2025“ sa nahrádzajú slovami „apríl až máj 2026“ a slová „31. mája 2025“ sa nahrádzajú slovami „31. mája 2026“. 4. V čl. I § 13 ods. 4 sa slová „od 1. apríla 2025 do 31. mája 2025“ nahrádzajú slovami „od 1. apríla 2026 do 31. mája 2026“. 5. V čl. IV nadpise § 18ch sa slová „1. januára 2025“ nahrádzajú slovami „1. januára 2026“. 6. V čl. VI, pardon, v čl. IV § 18ch sa slová „1. júla 2025“ nahrádzajú slovami „1. júla 2026“. 7. V čl. V sa slová „1. januára 2025“ nahrádzajú slovami „1. januára 2026“. Ďakujem pekne, skončil som s čítaním pozmeňujúceho návrhu a môžme teda pustiť znovu čas, pán predsedajúci. Tak a ešte odôvodním posledný návrh zákona, ktorým mierne pochválim vládnu koalíciu. Vlani vo vlaňajšom balíčku zvyšovala daň z dividend zo 7 na 10 %. Za rok sa jasne ukázalo, že to neprinieslo žiadny nárast výberu, žiadne vyššie príjmy štátneho rozpočtu, tak teraz to vláda dáva, alebo teda vláda dáva naspäť na 7 %. Je tam asi 3,5 mil. výpadok. Čiže skutočne to vlastne nič neprinieslo, čiže toto jedno chválim. Akurát že stále je to stratená príležitosť, pretože to správne riešenie by bolo dať daň z dividend na nulu. Je to jednoducho dvojité zdaňovanie. Je to niečo, čo zasa raz brzdí ekonomický rozvoj, brzdí to presne to, čo Slovensko zúfalo potrebuje. Takže toto by bolo zasa jasne konsolidačné opatrenie, ktoré by fakt pomohlo. A teda môj návrh, môj pozmeňujúci návrh vlastne posúva tú daň z dividend zo 7 %, ako navrhuje koalícia, na 0 %, čo by bolo skutočne to najrozumnejšie riešenie, ktoré by pomohlo aj ekonomike a vo finále by pomohlo aj verejným financiám. Nemám, bohužiaľ, viacej času bližšie to odôvodňovať. Takže v podstate ho, pán predsedajúci, ten čas môžte znovu stopnúť a ja už len prečítam pozmeňujúci návrh. Pozmeňujúci návrh poslanca Národnej rady, poslanca Národnej rady Slovenskej republiky Mariána Viskupiča k vládnemu návrhu zákona, ktorým sa menia a dopĺňajú niektoré zákony v súvislosti s ďalším zlepšovaním stavu verejných financií, tlač 483. V čl. III 4. bode sa číslo „7“ nahrádza číslom „0“. Ďakujem pekne, skončil som. Veľmi pekne ďakujem za pozornosť.